Henning Snyman: 1938–2017 | UCT News
Henning Snyman: 1938–2017
29 March 2017 | Deur Joan Hambidge.
Professor Henning Jacobus Snyman
21 July 1938 – 29 March 2017
'n Hebbelikheid in 'n digterlike arsenaal kon hy raaksien. Hy het my beheptheid met die ellips en aandagstreep uitgewys.
Snyman sou 'n mens ten beste as die Frank Kermode van die Afrikaanse letterkunde kon sien. Semantikus en kenner van klassieke tekste (veral die Bybel), soos Kermode. An Appetite for Poetry (Fontana, 1989) het hy vir my persent gegee.
Sy grootste geskenk aan my was sy stiplees van my manuskripte, waar hy met 'n potlood 'n vraag sou vra en jou terugneem na die binnewerking van die gedig.
Astrak, my jongste manuskrip, lees hy met nougesette aandag, 'n bundel wat ek o.a. aan hom opdra.
Op Woensdag-oggend, 29 Maart, praat ons vir oulaas telefonies. Op Vrydagmiddag ontvang ek 'n SMS van sy foon – "Professor Snyman is vanoggend oorlede" – waarskynlik versend deur 'n naasbestaande wat die hele lys kollektief laat weet het.
Sy bydraes oor die digkuns is enorm. Hy het vele studente onder sy promotorskap gehad – ekself het 'n studie oor gender onder hom voltooi.
Sy grootste werk is bepaald Mirakel en muse – 'n Studie oor die funksie van die implikasie-verskynsels by die interpretasie van 'n gedig (Perskor, 1983), 'n verwerking van sy doktorale studie onder Roy Pheiffer.
Sy analise van Opperman se "Dennebol" waarin hy die tydsverskille in die komplekse gedig aanstip het elke derdejaar-student onder my leiding bestudeer. Die tabelle oor die verskille tussen die geografiese en metafisiese ruimte het menige student gehelp om die komplekse gedig "oop te maak".
In my gedigte praat ek dikwels ook met hom, soos met Johann de Lange. Sy eerste vrou, die digter Annette Theron, het soos hy, my liefde vir Boerneef aangestig. As jong mens hoor ek op dieselfde dag van haar dood toe ek 'n brief lees van haar.
Van al die teoretici is daar maar net jy, in navolging van Boerneef se "Van al my land se Tafelberge" ...
En hierdie gedig het ek geskryf, goedskiks 'n jaar gelede, wetend-onwetend van sy vertrek.
Lees die gedig...
<!-- University of Cape Town News embed article --> <script src="https://www.news.uct.ac.za/article/embed/js/-2017-05-08-henning-snyman-in-memoriam"></script>
<!-- University of Cape Town News embed article --> <script src="https://www.news.uct.ac.za/article/embed/js/-2017-05-08-henning-snyman-in-memoriam?notitle"></script>
<!-- University of Cape Town News embed article --> <script src="https://www.news.uct.ac.za/article/embed/js/-2017-05-08-henning-snyman-in-memoriam?notitle&noimage"></script>